Nyhedsbrev nr. 7. september 2017.

**Et stigende behov for flere frivillige mænd i PFN – hvorfor?**

Når jeg som koordinator er ude i et hjem for at afklare frivillig indsat så oplever jeg ofte, at den syge efterspørger en mandlig frivillig. Udfordringen er, at vi til stadighed kunne bruge flere mænd, der interesserer sig for jagt, fiskeri, musik, teknik, biler, haven eller et slag kort.

Fyn er fyldt med sådanne mænd, og udfordringen er, at mange af mændene ikke ser sig selv som mulige frivillige i PFN - et netværk, der tilbyder en frivillig indsats hos uhelbredeligt syge i eget hjem på Fyn.

Hvorfor er det mon sådan? Måske handler det om, at rigtig mange går rundt og tror, at uhelbredelig sygdom kun rammer os, når vi alligevel er gamle og døende? Eller at det må være ualmindeligt trist og sorgfyldt at være frivillig hos uhelbredeligt syge? Men faktum er, at sygdom rammer i alle aldre, og samværet indeholder ofte utrolig meget livskvalitet og glæde.

Ofte efterspørger mænd en mandlig frivillig og primært handler det om at kunne få hjælp til at komme ud og ”gøre noget” sammen. Køre en tur ned og kigge på skibene i havnen, køre ud og se eller opleve noget kulturelt eller måske snakke om biler og motorer. Langt hen ad vejen handler det meget om at komme lidt ud og snakke om noget andet end sygdom, at mærke livet.

Som sagt taler vi om uhelbredeligt syge mænd i alle aldre – såvel unge som ældre. Det kan være svært, når man er en mand midt i 40erne, der altid har været vant til en kammeratlig omgangstone på arbejdspladsen, at man nu mest er omgivet af kvindelige plejere og omsorgshjælpere. Der er ganske enkelt behov for lidt mandesnak og handling. Helt konkret hører jeg ofte dette:

* ”der er ting, man ikke taler med kvinder om”.
* ”jeg plejer at sidde og fiske ved havnen - det kunne jeg godt tænke mig at gøre igen.
”kender du en fyr, som kunne køre mig ned på havnen, og som jeg evt. kunne fiske
 sammen med?”
* ”hvis jeg skal ud af huset, så skal det være med en mand. En kvinde er ikke stærk nok til at
 skubbe mig, når vi skal ud med kørestolen”
* ”jeg har været landmand hele mit liv - har du en frivillig landmand, jeg kunne snakke med?”
* ”sport har altid været en vigtig del af mit liv - tror du, der er en frivillig, der vil se en
 fodboldkamp sammen med mig?”

Udfordringen er, at få budskabet ud og få gjort de fynske mænd opmærksomme på, at der rundt omkring på Fyn sidder nogle mænd, som trods uhelbredelig sygdom har lyst til og brug for en frivillig håndsrækning. En håndsrækning, som gør det muligt, at de kan komme ud og mærke livet.

Det vil glæde mig, hvis du vil dele dette nyhedsbrev og sende det ud i dit digitale netværk og evt. opfordre de mænd - eller andre, der måtte være interesserede - til at kontakte Inge Hansen, tlf. 40198707 for nærmere indblik og overvejelse om at blive frivillig i PFN. På forhånd tak ☺